Diari Oficial de la Generalitat Valenciana


Sumari del DOGV 2975, del 21-04-1997 (1997/6984)

ORDRE de 25 de març de 1997, de la Conselleria de Benestar Social, per la qual es convoquen les subvencions destinades a la tecnificació dels clubs esportius de la Comunitat Valenciana amb participació en competicions oficials internacionals o de màxima categoria nacional d'esport no professional per a l'any 1997, i s'aproven les bases per les quals es regula la concessió d'aquestes subvencions.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2975

Data del DOGV
:   21-04-1997

Secció del DOGV
:   CONVENIS I ACTES - CONCESSIONS ADMINISTRATIVES

Número del document
:   1997/6984


Data del document
:   25-03-1997

Organisme emissor
:   Conselleria de Benestar Social

Tipus de document
:   Ordre

Anàlisi jurídica

ORDRE de 25 de març de 1997, de la Conselleria de Benestar Social, per la qual es convoquen les subvencions destinades a la tecnificació dels clubs esportius de la Comunitat Valenciana amb participació en competicions oficials internacionals o de màxima categoria nacional d'esport no professional per a l'any 1997, i s'aproven les bases per les quals es regula la concessió d'aquestes subvencions.  
D'acord amb el que disposa l'article 31.28 de l'Estatut d'Autonomia de la Comunitat Valenciana, l'esport és competència exclusiva de la Generalitat Valenciana.  
La Llei 4/1993, de 20 de desembre, de la Generalitat Valenciana, de l'Esport de la Comunitat Valenciana, estableix, en l'article 15, el suport i la tutela de l'esport d'elit, especialment el no professional.  
La Conselleria de Benestar Social, en la seua tasca de promoció i difusió de l'esport, estableix com a línia general d'actuació, el suport i la col·laboració amb els clubs esportius de la Comunitat Valenciana que participen en competicions oficials de caràcter nacional i internacional.  
Per tal de promoure aquesta àrea esportiva que permeta i afavorisca el perfeccionament en el rendiment dels clubs esportius com a símbols representatius de la Comunitat Valenciana, i per la important tasca en la promoció de l'esport base, la Direcció General de l'Esport de la Conselleria de Cultura, Educació i Ciència ha establit aquest règim d'ajudes que s'adapten als criteris de concurrència, publicitat i objectivitat en la seua concessió.  
Per tant, d'acord amb el que estableix l'article 35 de la Llei 5/1983, de 30 de desembre, del Govern Valencià; els articles 15, 16 i 17 de la Llei 4/1993, de l'Esport de la Comunitat Valenciana, i el Text Refós de la Llei de la Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana,  
ORDENE  
Primer  
Convocar la concessió de subvencions a clubs esportius d'elit de la Comunitat Valenciana per un import global màxim de setanta milions de pessetes, (23.554.410 PTA) a càrrec de la línia 4,03 del capítol IV de la secció 09, servei 09 i programa 457.10, dels Pressupostos de la Generalitat Valenciana per a 1997.  
Segon  
Aprovar les bases per les quals es regula la convocatòria de subvencions a la tecnificació dels clubs esportius d'elit que figura com a annex I d'aquesta ordre.  
DISPOSICIONS FINALS  
Primera  
Per a l'adequat desenvolupament i execució del que disposa aquesta ordre, es delega el director general de l'Esport per a la facultat de dictar les resolucions de concessió i denegació de les sol·licituds presentades, i també les necessàries per a l'aplicació d'aquesta ordre.  
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
Tercera  
Contra la present ordre, que posa fi a la via administrativa, s'hi podrà interposar un recurs contenciós administratiu en el termini de dos mesos, comptadors des del dia de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana.   
La interposició d'aquest recurs requerirà la comunicació prèvia a la Conselleria de Benestar Social.  
Tot això, de conformitat amb el que disposen els articles 57 i 58 de la Llei Reguladora de la Jurisdicció Contenciosa Administrativa i l'article 110. 3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 25 de març de 1997  
La consellera de Benestar Social,  
MARCELA MIRÓ PÉREZ  
ANNEX I  
Bases per les quals es regula la concessió de subvencions destinades a la tecnificació dels clubs esportius d'elit de la Comunitat Valenciana amb participació en competicions oficials internacionals o de màxima categoria nacional d'esport no professional.  
Primera. Beneficiaris  
1.1 Podran sol·licitar aquestes subvencions els clubs esportius de la Comunitat Valenciana que complisquen els següents requisits:  
1.1.1 Estar inscrit en el Registre d'Entitats Esportives de la Comunitat Valenciana.  
1.1.2 Participar amb equips de categoria absoluta o sènior, durant la temporada esportiva 96/97, en alguna de les competicions que es detallen a continuació i que no siguen organitzades per lligues professionals:  
- Competicions oficials internacionals d'esports individuals.  
- Competicions oficials internacionals d'esports col·lectius.  
- Competicions oficials de màxima categoria nacional d'esports col·lectius.  
1.2 Als efectes previstos en aquestes bases, es consideren esports col·lectius els següents: bàsquet femení, handbol, beisbol i softbol, futbol femení, futbol sala, futbol americà, hoquei sobre herba, hoquei sobre patins, rugbi, voleibol i waterpolo.   
1.3 Els esports col·lectius més amunt indicats que no tinguen cap club, masculí o femení, que complisca els requisits de la base 1.1.2, es considerarà màxima categoria nacional la categoria immediata inferior.   
Segona. Objecte i aplicació de les subvencions  
2.1 Les subvencions a clubs esportius objecte d'aquesta convocatòria tindran com a finalitat donar suport a la tecnificació de tots els equips esportius del club i la seua participació en competicions oficials de caràcter nacional i internacional.  
2.2 Les subvencions a clubs es destinaran a finançar les despeses derivades de la participació dels seus equips esportius en competicions oficials: desplaçaments, arbitratges, hostatge i manutenció, etc., i també uns altres derivats de la gestió i el funcionament del club de la forma següent:  
2.2.1 Si el club presenta pressupostos de la temporada esportiva 1996/97: les despeses d'aquesta temporada meritats el 1997.  
2.2.2 Si el club presenta pressupostos de l'any 1997: despeses produïdes el 1997.  
2.3 La quantia de la subvenció no podrà ser, en cap cas, superior al 30% del pressupost econòmic d'ingressos i despeses del club presentat.  
Tercera. Sol·licituds i documentació  
3.1 Les sol·licituds es realitzaran mitjançant una instància dirigida al director general de l'Esport de la Conselleria de Benestar Social, segons el model que figura com a annex II d'aquesta ordre.  
3.2 La instància s'acompanyarà de la informació i documentació següent:  
a) Certificat de la Federació Espanyola corresponent on s'especifique: la qualificació oficial de la competició internacional o de màxima categoria nacional, el nombre de partits disputats bé siga com a equip local bé com a visitant, la relació d'esportistes inscrits en la competició i la classificació obtinguda pel club sol·licitant en l'esmentada competició durant la temporada 1995/96. A més, la relació d'esportistes de cada categoria que pertany a la selecció espanyola respectiva.  
Per als clubs que participen per primera vegada en competicions de màxima categoria nacional o internacional durant la temporada 1996/97, el certificat haurà d'estar referit a la seua participació durant aquesta temporada i s'especificarà aquesta situació en aquest certificat. Així mateix, s'especificarà el nombre total d'equips inscrits en la competició nacional o internacional i el nombre de partits que disputarà el club com a equip local o com a visitant.  
b) Pressupost econòmic d'ingressos i despeses del club corresponent a la temporada esportiva 1996/97 o a l'any 1997.  
c) Projecte esportiu que reculla la informació relativa a l'estructura de l'entitat respectiva i els equips i les llicències esportives per categories.  
d) Certificat d'empadronament o de naixement dels esportistes valencians del primer equip.  
e) Certificat de la federació autonòmica corresponent, on consten els equips de categories inferiors que pertanyen al club.  
f) Certificat del nombre de socis que hi ha el dia de la data de publicació d'aquesta ordre en el Diari Oficial de la Generalitat Valenciana.  
3.3 A més de la informació i documentació assenyalada en el punt anterior, la Direcció General de l'Esport podrà demanar-ne qualsevol altra que considere necessària per al millor coneixement i comprensió de l'aplicació de la subvenció.  
3.4 Les sol·licituds es presentaran en el Registre General de la Conselleria de Benestar Social, situat a l'avinguda de Campanar, 32, de València, o a les direccions territorials de Cultura, Educació i Ciència d'Alacant, Castelló o València, o en qualsevol dels llocs a què fa referència l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3.5 El termini de presentació d'instàncies serà de 15 dies naturals comptadors des de l'endemà de la publicació en el Diari Oficial de la Generalitat Valenciana. En el cas que el termini acabe en un dia inhàbil, en dissabte, en 24 o 31 de desembre, s'entendrà prorrogat fins al primer dia hàbil següent.  
3.6 L'admissió a tràmit d'una sol·licitud de subvenció no generarà cap compromís de concessió d'aquesta.  
3.7 La sol·licitud es considerarà desestimada si la resolució no es produeix en el termini de tres meses des de l'acabament del termini de presentació d'instàncies.  
Quarta. Valoració de les sol·licituds i resolució del procediment  
4.1 Per a l'estudi i la valoració de les sol·licituds presentades es constituirà una comissió d'avaluació formada per cinc membres, designats pel director general de l'Esport.  
4.2. La valoració de les sol·licituds s'efectuarà atenent els següents criteris:  
a) Resultats de la temporada anterior: Classificació obtinguda pel primer equip en la competició oficial de màxima categoria nacional i en la competició internacional en què haja participat durant la temporada esportiva 1995/96, per l'ordre següent:   
- Nivell A: campionat del món  
- Nivell B: campionat d'Europa absolut  
· B-1: clubs campions de lliga (1.ª competició europea)  
· B-2: clubs campions de copa (2.ª competició europea)  
· B-3: altres  
- Nivell C è Campionat oficial de màxima categoria nacional absolut  
· C-1: campionat de lliga  
· C-2: campionat de copa o 2a categoria nacional  
b) Nombre de partits disputats en cadascuna de les competicions valorades en l'apartat anterior.  
(En el cas d'equips que participen per primera vegada en alguna d'aquestes competicions, la valoració estarà referida a la temporada 1996/97).  
c) Nombre d'esportistes valencians integrants en el primer equip del club en la temporada 1996/97.  
d) Nombre d'equips d'altres categories inferiors en la temporada 1996/97.  
e) Nombre d'esportistes del club que pertanyen a les seleccions espanyoles corresponents.  
f) Nombre de socis del club.  
g) La implantació i incidència de la modalitat esportiva practicada en el conjunt de la Comunitat Valenciana segons la classificació obtinguda pel nombre de llicències i entitats de la federació autonòmica.  
h) Influència internacional de l'esport: classificació de la modalitat esportiva, d'acord amb la seua afiliació internacional o el seu reconeixement pel Comité Olímpic Internacional, segons el que preveu la base primera de l'Ordre de 4 de maig de 1995 de la Conselleria de Cultura (DOGV núm. 2.505).  
4.3 La quantificació d'aquests criteris de valoració serà la següent:  
a) Màxim 4.600 punts: 18%  
b) Màxim 7.000 punts: 28%  
c) Màxim 2.500 punts: 10%  
d) Màxim 4.800 punts: 19%  
e) Màxim 5.250 punts: 21%  
f) Màxim 400 punts: 2%  
g) Màxim 500 punts: 2%  
h) Màxim coeficient 1,5  
- Puntuació total: (a+b+c+d+e+f+g) x coeficient h  
4.4 Una vegada formalitzats els actes d'instrucció corresponents, la comissió d'avaluació elevarà la proposta de resolució de concessió o desestimació al director general de l'Esport.  
4.5 La Direcció General de l'Esport notificarà a les persones interessades la resolució de concessió o desestimació de les sol·licituds presentades.  
Cinquena. Obligacions dels beneficiaris  
5.1 Mantenir-se en la situació que legitima la seua concessió.  
5.2 Justificar documentalment la seua participació en competicions oficials durant la temporada esportiva 1996/1997 o l'any 1997.  
5.3 Comunicar a la Conselleria de Benestar Social l'obtenció de subvencions o ajudes al club per a la mateixa finalitat, procedents d'altres administracions o ens públics o privats.  
5.4 Fer constar expressament en tota informació o documentació pròpia del club i relativa a les seues activitats: competicions o partits oficials o amistosos tant nacionals com internacionals en què participe qualsevol dels seus equips, actes protocol·laris, etc., que aquests estan subvencionats per la Conselleria de Benestar Social.  
5.5 Participar o assistir als actes o activitats esportives o extraesportives, a sol·licitud de la Direcció General de l'Esport, sempre que no afecte el normal desenvolupament de les activitats pròpies de l'entitat esportiva.  
5.6 Sotmetre's a les actuacions de control financer que corresponen a la Intervenció General en relació amb les subvencions i ajudes concedides.  
Sisena. Modificació de la resolució de concessió  
6.1 L'import de la subvenció concedida no podrà ser en cap cas d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenvolupar pel beneficiari.  
6.2 Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
Setena. Procediment de pagament i terminis de justificació  
7.1 El lliurament de les subvencions es produirà:  
a) D'una sola vegada o en parts, després de la justificació prèvia del total de la subvenció concedida, o bé fraccionadament, en successius percentatges d'almenys el 25% del total de la subvenció, després de la justificació del corresponent percentatge lliurat.  
b) Aplicant el règim previst en la Llei d'Hisenda Pública de la Generalitat Valenciana (art. 47 bis):  
- Un 40% de l'import de forma immediata, una vegada concedida la subvenció.  
- Un 20% després de l'aportació i comprovació de la documentació justificativa de l'efectiva i correcta aplicació de la suma lliurada amb anterioritat a l'actuació objecte de la subvenció.  
- La resta, una vegada que es justifique el compliment del que s'ha convingut.  
7.2 Per a la concessió immediata d'una bestreta del 40%, les garanties que han d'aportar els beneficiaris seran constituïdes per la totalitat de la bestreta en alguna de les següents formes: en metàl·lic, en valors públics o mitjançant aval bancari solidari efectuat en forma i condicions reglamentàries.  
Quan les garanties es constituïsquen en metàl·lic o en valors públics, s'efectuarà el depòsit d'aquestes en les tresoreries territorials de la Conselleria d'Economia i Hisenda.  
7.3. El termini de presentació de les justificacions requerides conclourà el 15 de novembre de l'any 1997.  
Vuitena. Justificació de la subvenció   
8.1 Abans del cobrament del primer o únic pagament de la subvenció, els clubs esportius hauran d'acreditar que es troben al corrent de les seues obligacions tributàries i amb la Seguretat Social, mitjançant un certificat referit al moment d'acabament del termini de presentació de sol·licituds, en la forma establida en l'Ordre de 30 de maig de 1996 de la Conselleria d'Economia i Hisenda (DOGV núm. 2.775, de 21.06.96).  
8.2 Per a la percepció de la subvenció, els clubs beneficiaris hauran de presentar un certificat que reculla el resum de despeses i el compte justificatiu corresponent a la subvenció concedida.  
8.3 El compte justificatiu anirà acompanyat dels documents que justifiquen les despeses efectuades, en original i còpia. Una vegada comprovats els documents, es tornaran els originals a les entitats per a la seua custòdia.  
8.4 Els justificants integrants de cada compte justificatiu hauran de complir els requisits formals legalment establits.  
8.5 Els justificants hauran de ser presentats relacionats i numerats correlativament. Els justificants que continguen més d'un document hauran d'estar numerats, també correlativament. Exemple: justificant número 7, document 7/1, 7/2...  
8.6 Queden exclosos de la possibilitat de justificació amb fons procedents de la subvenció de la Direcció General de l'Esport, les despeses ocasionades per:  
- Adquisició d'Immobilitzat  
- Adquisició de béns destinats a la venda  
- Tributs (excepte l'IVA)  
- Aportacions a sistemes complementaris de pensions  
- Multes i recàrrecs per pròrroga i constrenyiments imposats per qualsevol administració pública  
- Els bitllets emesos i no utilitzats  
- Despeses extres d'hotel  
- Indemnitzacions per raó de servei que superen les quanties màximes establides per la Generalitat Valenciana per al seu personal. En cas contrari, es justificarà mitjançant les factures acreditatives de les despeses de restauració, hostalatge i locomoció.  
- Despeses sumptuàries  
Novena. Memòria esportiva i rendició de comptes  
9.1 Després de justificar la totalitat de la subvenció concedida per la Conselleria de Benestar Social, el club haurà de presentar la següent documentació:  
1) Memòria esportiva de l'any o temporada esportiva  
2) Liquidació del pressupost  
3) Comptes anuals  
9.2 La documentació requerida en el paràgraf anterior es presentarà en el termini d'un mes des de l'acabament de l'exercici econòmic d'aplicació de la subvenció o des de la seua aprovació per l'assemblea general del club, firmada pel president i el secretari del club.  
Deu. Reintegrament de les subvencions  
Procedirà el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:  
a) Incompliment de l'obligació de justificació.  
b) Obtenir la subvenció sense reunir les condicions requerides  
c) Incompliment de la finalitat per a la qual la subvenció va ser concedida  
d) Incompliment de les condicions imposades als beneficiaris amb motiu de la concessió de la subvenció.  
e) Igualment, en el supòsit previst en la base 6.1, quan la subvenció principal siga de la Generalitat Valenciana, procedirà el reintegrament de l'excés obtingut sobre el cost de l'activitat desenvolupada.  
Onze  
En tot allò no previst en aquesta ordre, els beneficiaris se sotmetran al que estableix la Llei d'Hisenda Pública de la Generalitat Valenciana i la llei de pressupostos de la Generalitat Valenciana per a l'exercici de què es tracte.